Plaasmoord: Seun leen geld vir vlug van NZMartiens en Elsa Richter (Foto: Facebook) Martiens en Elsa Richter se oudste seun kom Saterdag van Nieu-Seeland in Suid-Afrika aan om sy familie by te staan nadat sy ouers vandeesweek op ’n plaas in die omgewing van Dwaalboom buite Thabazimbi in Limpopo grusaam aangeval is. Martiens (68) se liggaam is Dinsdagoggend in ’n rivier op die plaas gevind. Elsa (67) is ure lank by die plaashuis gemartel, maar het die aanval oorleef. “Weet jy wat is die ergste? Ek het op dáárdie plaas grootgeword,” het die 43-jarige Martiens Richter (junior) vroeër vandeesweek aan Maroela Media vertel. Hy het toe pas ’n persoonlike lening by sy bank in Nieu-Seeland aangegaan om vliegtuigkaartjies te koop sodat hy, sy vrou en sy kinders “huis toe kan kom” en sy pa se begrafnis kan bywoon. “Toe hulle my vertel waar hulle my pa gekry het, toe weet ek presies hoe dit daar lyk. Daar waar my pa vermoor is, het ek gehelp maai en waterpype aanlê. Van die toneel [waar my pa oorval is] tot onder by die rivier is ’n agt meter helling wat skuins afloop. “As ek my oë toemaak, dan sien ek dit voor my. Ek ken daardie plaas soos die palm van my hand.” Martiens Richter (junior), sy vrou, Tanya, en hul twee kinders. (Foto: Verskaf) Martiens (junior), sy vrou, Tanya, en hul twee kinders, onderskeidelik 12 en 17 jaar oud, het Vrydag ’n vliegtuig in Auckland gehaal en sal ná 33 uur én twee tussenstoppe na verwagting Saterdagmiddag in Johannesburg aankom. “Daar is ’n ou spreekwoord wat sê geld koop nie geluk nie,” vertel Martiens – die oudste van die Richters se vier volwasse kinders. “Ek het reeds ’n paar jaar gelede my sussie se troue misgeloop. Ek het ook my sussie en een van my broers se kinders se geboorte gemis.” Martiens sal egter daar wees wanneer sy pa volgende week ter ruste gelê word. Hy en sy gesin het in 2016 na Nieu-Seeland geëmigreer. Tog het hy, sy ouers en sibbe hul noue band behou. “Ons is ’n hegte gesin. Al is ons far away and far apart gesels ons gereeld met mekaar. “As my foon lui, wonder ek altyd of dit ’n vriendskaplike oproep of slegte nuus is.” Toe die oproep Dinsdag kom, het Martiens junior dadelik geweet daar is moeilikheid. “Toe my broer my 05:00 Suid-Afrikaanse tyd bel, toe weet ek…” Maroela Media het vroeër berig Martiens is Maandagaand by die rivier op die plaas oorval en met ’n yster oor sy kop geslaan en vasgebind. Sy liggaam is die volgende oggend in die rivier gevind. Elsa is kort ná die aanval op haar man in die plaashuis oorval en gemartel. Martiens Richter saam met sy drie seuns en een van sy kleinseuns (toe vyf jaar oud). (Foto: Verskaf) Sy is onder meer met ’n strykyster gebrand. ’n Skarefinansieringsfonds is vandeesweek tot stand gebring in ’n poging om geld vir Martiens in te samel sodat hy na Suid-Afrika kan reis en sy familie kan bystaan. “Dit is moeilik maar dit kon enigiemand oorgekom het,” sê Martiens nou oor die feit dat hy in ’n tyd van nood duisende kilometer ver van sy geliefdes sit. “Aan die situasie kan ŉ mens niks verander nie. Daar is baie ander mense wat dieselfde goed oorkom. Ek is net gelukkig dat daar mense is wat vir ons omgee en ons probeer help.” Klik hier om ’n bydrae tot die fonds te maak. Die geld sal gebruik word om Martiens se lening af te betaal. Politici vaar uit Talle het vandeesweek die gru-aanval veroordeel waaronder die VF Plus. “Hoe voel dit as vrou wanneer mense jou klere afstroop, jou met sadistiese genot slaan en skop tot jy totaal weerloos en bebloed voor hulle staan…” skryf Marcelle Maritz, die VF Plus se leier in Limpopo, vandeesweek in ’n roerende verklaring ná die aanval op Martiens en Elsa. “Jou dan onder ’n stort indruk en net die warm water oopdraai en as dit nie warm genoeg na hul sin is nie, jou uitsleep en ’n vuurwarm strykyster teen jou naakte liggaam druk tot die velle afskroei… “Wetende dat dieselfde wesens wat jou martel en vermink dalk reeds jou geliefde lewensmaat vermoor het. “Met die allesoorheersende vrees dat die ergste dalk nog wag? “Sonder enige rede hoegenaamd. “Hulle het alles wat hulle wil hê. Gewere. Geld. Sleutels. Selfone. TV-stelle… Alles. Hierdie marteling is bloot vir hulle vermaak. Vir die pret.” “Volgens die regering se eie statistieke is al digby 2 000 dood. Ander reken dis veel meer. Dalk nader aan 3 000: Die aantal mense wat sedert 1994 in plaasaanvalle vermoor is.” Maritz meen die werklike gevolge van ŉ plaasaanval is veel meer as dit. “Voeg daarby ook 2 000 of veel meer wat nou soos Elsa Richter aangerand en gemartel is. Haar man, Martiens, buite die huis doodgeslaan. “Voeg daarby die duisende werknemers wie se lewe direk geraak is, wat dalk ŉ werk en inkomste verloor het. “Die naasbestaandes. Gebroke en stukkend. Die letsels van só ’n brutale aanval op geliefdes verdwyn nooit. Sommige kan vergewe. Ander nie. “Die haat, wroeging en die rou emosie dra jy saam vir die res van jou lewe. “Dit is die groter prentjie van ’n plaasaanval. Die werklike prentjie.”